Nicole Hosp

Nicole Hosp (sündinud 6. novembril 1983 Bichlbachis) on Austria mäesuusataja.
Hosp hakkas mäesuusatamisega järjekindlalt tegelema 1999. aasta alguses. Sellest ajast saadik on ta pikemate vigastuspausideta võistelnud kuni 2011. aastani. Keskeltläbi on iga kolme aasta kohta tulnud sada võistlust.
Austria juunioride meistrivõistlustel St. Lambrechtis tuli Hosp 15. veebruaril 1999 slaalomis 34. ja suurslaalomis 78. kohale ning oli ülisuurslaalomis 17. veebruaril 58. Austria täiskasvanute meistrivõistlustel tuli ta 23. märtsil 1999 Innerkremsis kiirlaskumises 39. kohale ja ülejärgmisel päeval katkestas samas ülisuurslaalomi. Austria meistrivõistlused suurslaalomis ja slaalomis toimusid vastavalt 2. ja 3. aprillil Liechtensteinis Malbunis ning Hosp katkestas mõlemad.
2000 toimusid Austria juunioride meistrivõistlused Haus/Schladmingis. Hosp katkestas 2. märtsil slaalomi ja tuli järgmisel päeval suurslaalomis 31. kohale. Täiskasvanute meistrivõistlused toimusid St. Lambrechtis ning Hosp oli 21. märtsil slaalomis 45., järgmisel päeval katkestas suurslaalomi ja veel päev hiljem oli ülisuurslaalomis 40. Kiirlaskumise meistrivõistlused toimusid Altenmarkt-Zauchensees 10. aprillil ning Hosp oli täiskasvanute arvestuses 23. ja juunioride arvestuses 14.
2001 saavutas Hosp paremaid kohti ja arvati Austria koondisse Šveitsis Verbieris toimunud juunioride MM-ile. Ta saavutas seal 6. veebruaril kiirlaskumises 9., 10. veebruaril suurslaalomis 25. ja samal päeval slaalomis 10. koha. Järgnenud Austria juunioride meistrivõistlustel Göstling-Hochkaris tuli ta 13. veebruaril suurslaalomis 18. kohale ja järgmisel päeval katkestas slaalomi. Maailma karikasarjas võistles Hosp alates 18. veebruarist 2001, kui ta osales Garmisch-Partenkirchenis slaalomis ja pidi võistluse teisel laskumisel rajalt väljasõitmise pärast katkestama. Austria meistrivõistlustel kiirlaskumises Innerkremsis tuli Hosp 21. märtsil täiskasvanute seas 18. ja 23. märtsil juunioride seas 12. kohale, aga 24. märtsil katkestas täiskasvanute meistrivõistlused ülisuurslaalomis. Suurslaalomis sai ta 5. aprillil Damuelsis 10. koha.
Järgmisel hooajal osales Hosp juba rohkematel MK-etappidel, kuid selle hooaja 6 MK-etapist suutis ta lõpetada vaid ühe, kui sai 4. jaanuaril 2002 Sloveenias Mariboris suurslaalomis 29. koha. Austria juunioride meistrivõistlustel osales ta sel aastal ainult ühel distantsil, suurslaalomis, mille ta 29. jaanuaril Wagrainis võitis. Selle põhjal arvati ta juunioride MM-ile, mis toimus Itaalias Tarvisios. Hosp võitis 27. veebruaril kiirlaskumises pronksmedali, järgmisel päeval oli ülisuurslaalomis 14., veel päev hiljem oli slaalomis 4. ja 3. märtsil katkestas suurslaalomi. Austria täiskasvanute meistrivõistlustel saavutas ta 29. märtsil Innerkremsis ülisuurslaalomis 10. koha, 3. aprillil Göstling-Hochkaris suurslaalomis hõbemedali ja päev hiljem samas slaalomis pronksmedali.
Arvestades seda, et Hosp oli seni lõpetanud vaid ühe MK-etapi mittemidagiütleval kohal, tuli täieliku üllatusena, et ta 26. oktoobril 2002 Söldenis MK-etapi suurslaalomis võitis. Seni on ta saanud MK-etappidel 11 võitu, neist 4 slaalomis, 5 suurslaalomis, 1 ülisuurslaalomis ja 1 Alpi kahevõistluses.
Oma viimasel hooajal juuniorina katkestas Hosp 2. veebruaril Hochrindlis Austria juunioride meistrivõistlused slaalomis, aga kiirlaskumises jäi 26. märtsil Altenmarkt-Zauchensees 11. kohale. Juunioride MM-il ta ei käinud, küll aga täiskasvanute MM-il Šveitsis Sankt Moritzis. 10. veebruaril osales ta seal Alpi kahevõistluses, kus saavutas 2. koha nii slaalomis kui kiirlaskumises ning oli Janica Kostelici järel 0,06 sekundi suuruse kaotusega samal kohal ka kokkuvõttes. 13. veebruaril katkestas ta suurslaalomi teise laskumise, aga 15. veebruaril võitis slaalomis pronksmedali Kostelici ja oma kaasmaalase Marlies Schildi järel. Seevastu sama aasta Austria meistrivõistlustel Altenmarkt-Zauchensees jäi ta 27. märtsil kiirlaskumises 13. ja järgmisel päeval ülisuurslaalomis 8. kohale.
2005. aasta MM-il Itaalias Bormios saavutas Hosp 8. veebruaril suurslaalomis 5. koha, aga 11. veebruaril katkestas slaalomi teise laskumise. Sellegipoolest sai ta MM-hõbemedali meeskonnavõistluses. Sama aasta Austria meistrivõistlustel Naudersis katkestas ta 16. märtsil slaalomi esimese laskumise, aga järgmisel päeval võitis samas suurslaalomi. Pitztalis jäi ta 13. aprillil kiirlaskumises 12. kohale, järgmisel päeval oli samas ülisuurslaalomis 6.
2006. aasta taliolümpiamängudel Itaalias Torinos osales Hosp kolmel distantsil. 18. veebruaril saavutas ta Alpi kahevõistluses 5. koha (võitis Kostelic), kuid pronksmedalist jäi teda lahutama üle poolteise sekundi. 22. veebruaril osales ta slaalomis, oli avalaskumises teine ja võitis teise laskumise, kokkuvõttes tuli Rootsi sportlase Anja Pärsoni järel hõbemedal 0,29-sekundilise vahega. Pronksmedali sai Schild. Ülejärgmisel päeval toimus suurslaalom, kus Hosp lõpetas avalaskumise 4. kohal, oli teises laskumises 8.–9., kuid säilitas kokkuvõttes 4. koha. Võitis USA sportlane Julia Mancuso. Sama aasta Austria meistrivõistlustel läks Hospil halvemini: 24. märtsil Altenmarkt-Zauchenzees oli ta ülisuurslaalomis 11. ja 28. märtsil Lechis katkestas suurslaalomi avalaskumise.
2007. aasta MM-il Rootsis Åres osales Hosp kõigil viiel alal. 6. veebruaril saavutas ta ülisuurslaalomis 4. koha. 9. veebruaril toimus Alpi kahevõistlus, kus Hosp oli kiirlaskumise järel 4. ja slaalomiga langes 2 kohta. 11. veebruaril toimunud kiirlaskumises võitis ta pronksmedali Anja Pärsoni ja USA sportlase Lindsey Kildowi järel, kaotades neist esimesele pool sekundit ja teisele 0,08 sekundit. 13. veebruaril tuli ta maailmameistriks suurslaalomis. Avalaskumise järel polnud ta esikolmikuski, aga teise laskumise suutis napilt võita. Viimasel alal, slaalomis jäi ta 16. veebruaril 17. kohale. Hooaja lõpus Hinterstoderis Austria meistrivõistlustel katkestas Hosp 21. märtsil slaalomi esimeses laskumises, aga järgmisel päeval suurslaalomis võitis hõbemedali.
See hooaeg oli Hospile kõige edukam. Ta võitis maailma üldkarika ning väikestest karikatest suurslaalomi karika, aga slaalomi ja ülisuurslaalomi karika arvestuses oli teine ning Alpi kahevõistluses kolmas.
2008. aastal tuli Hosp maailma karikasarja üldarvestuses teiseks ja slaalomi karika arvestuses samuti. Austria meistrivõistlustel osales ta üksnes ühel alal, kui 31. märtsil Haus im Ennstalis tuli Austria meistriks suurslaalomis.
2009. aasta MM-il Prantsusmaal Val d'Isere'is osales Hosp ainult ühel alal ja tuli 12. veebruaril suurslaalomis 23. kohale. Ka Austria meistrivõistlustel osales ta üksnes ühel alal, kui 17. märtsil jäi slaalomis 9. kohale.
2009.–2010. aasta maailma karikasari algas talle õnnetult, sest ta sai karikasarja avavõistlusel Söldenis suurslaalomis vigastada. Sel põhjusel jäid tal ka 2010. aasta taliolümpiamängud vahele. Ta ei võistelnud rohkem kui aasta aega.
2011. aasta MM-il Saksamaal Garmisch-Partenkirchenis osales Hosp kolmel alal. 8. veebruaril sai ta ülisuurslaalomis 12. koha. 11. veebruaril toimus Alpi kahevõistlus, kus Hosp oli kiirlaskumise järel alles 20., aga slaalomiga tõusis 12. kohale. 19. veebruaril slaalomis oli Hosp 18.
2013. aasta MM-il Austrias Schladmingis võitis ta suurslaalomis pronksmedali ja võistkonnavõistluses kuldmedali. Slaalomis saavutas ta 15. koha.
2014. aasta taliolümpiamängudel Sotšis võitis ta Alpi kahevõistluses hõbemedali ja ülisuurslaalomis pronksmedali. Kiirlaskumises oli ta üheksas.
Saavutused.
Maailma karikasarjas.
Maailma karikasarja etapivõidud.
Nicole Hosp on osalenud () 278 MK-etapil ja jõudnud esikolmikusse 56 korda, millest 12 korral kõige kõrgemale astmele.